
A magyarországi gyógynövénytermesztés visszaesésének és fellendítési lehetőségeinek vizsgálata a rendszerváltástól napjainkig

Dolgozatomban a magyarországi gyógynövényágazatnak a helyzetét, a visszaesés okait és fellendítési lehetőségeit szeretném megvizsgálni, az 1990-es évektől napjainkig terjedően. A szekunder kutatásom során számos szakirodalmat feldolgoztam, annak érdekében, hogy a múltban bekövetkező történéseket vizsgálva választ adjak az ágazat jelenlegi helyzetére. Ezen felül interjút készítettem három, az ágazat kulcsfontosságú folyamataiban résztvevő szakemberrel, hogy megismerjem az ő szemszögüket, és ismereteimet kibővítve betekintést nyerjek a gyógynövények körét és ágazatát illető aktuális helyzetbe. Ezáltal választ kaptam a feltett hipotéziseimre is, amiket a dolgozatomban bemutatok.
A kutatásom eredményeit összefoglalva megállapítható, hogy ágazatunk hanyatlása a rendszerváltást követő években a leginkább megfigyelhető, köszönhetően a mezőgazdasági ágazatokban lezajló struktúraváltásnak. Ezt követően az Unióhoz való csatlakozás sem lendítette fel ágazatunkat, sőt, míg az importunk egyre csak növekedett, ezzel párhuzamosan az exportunk csökkent. Jelenleg az ágazatra a mérsékelt visszaesés a jellemző, ugyanakkor ez a folyamat nem szükségszerű.
Kutatásaimból az alábbi fő következtetéseket vontam le. A gyógynövényekkel, azok termesztésével foglalkozó vállalkozók nem kapnak állami támogatás, ezáltal sokkal nehezebb helyzetben vannak, mint a mezőgazdaság más ágazataiban dolgozók. A piac a legfőbb maghatározó tényező, és annak megfelelően folytatják tevékenységüket az ágazat szereplői. A vállalkozók a gyógynövények mellett más növények feldolgozásával, esetleg termesztésével is foglalkoznak, azaz nemcsak gyógynövényre specializáltan működtetik vállalkozásukat. Az üzemekben viszonylag kevés embert foglalkoztatnak, mivel tevékenységüket családi vállalkozás keretén belül folytatják.
Véleményem szerint túl a hatékony gyógynövény-ágazati stratégia megalkotásán, annak fő elemeit megvalósítva kialakítható lenne egy olyan magyar gyógynövény-ágazat, mely újból nemzetközileg is elismertséget és hírnevet szerezhetne Magyarországnak. 



